May, takim me Presidentin Trump në Shtëpinë e Bardhë
Zonja May është shprehur me fjalë vlerësimi për Presidentin Trump dhe ka diskutuar mbi nevojën për marrëveshje të reja tregtare SHBA-Britani
Kryeministrja britanike, Theresa May takohet me Presidentin e SHBA Donald Trump në Shtëpinë e Bardhë, ku dy udhëheqësit botërorë do të mbajnë një konferencë shtypi. Zonja May është udhëheqësja e parë e huaj që takohet me Presidentin Trump në Uashington që kur ai mori detyrën. Takimi i zonjës May me presidentin amerikan në Zyrën Ovale është përshëndetur nga qeveria britanike si shenjë e vlerësimit nga administrata e re të marrëdhënieve të veçanta ndëratlantike mes dy vendeve. Zonja May vendosi sot një kurorë në varrezat e të rënëve në Arlington pranë Uashingtonit. Ajo arriti në Shtetet e Bashkuara dje në Filadelfia. Kryeministrja May foli mbrëmë në një takim të udhëheqësve republikanë të SHBA në Filadelfia, ku u shpreh me fjalë vlerësimi për zotin Trump dhe diskutoi mbi nevojën për marrëveshje të reja tregtare mes Amerikës dhe Britanisë. Si Britania edhe administrata Trump kanë shfaqur shpresën se një marrëveshje mes dy vendeve do të arrihet shpejt pas daljes zyrtare të Britanisë nga Bashkimi Evropian, por Britania nuk mund t’i fillojë negociatat zyrtare pa u shkëputur plotësisht nga BE-ja. Duke folur të premten në Bruksel, ku po merr pjesë në mbledhjet e BE-së, Sekretari britani i Thesarit, Philip Hammond, tha se është i vetëdijshëm për detyrimet e Britanisë: Si Kryeministrja May ashtu edhe Presidenti Trump kanë ndërmarrë hapa për të reformuar marrëdhëniet e tyre ndërkombëtare, veçanërisht nëpërmjet tregtisë. Dalja e Britanisë nga Bashkimi Evropian dhe tërheqja e zotit Trump nga Partneritetit Trans-Paqësor prej 12-vendesh do të kërkojnë negocimin e marrëveshjeve të reja të tregtisë në të gjithë botën. Plani i zonjës May për largimin nga BE-ja përfshin vendosjen e një përparësie për kontrollin e emigracionit, edhe pse ajo nuk ka i ka njoftuar ende hollësitë politike të këtij procesi.